Sony

Sony Group Corporation (jaapani keeles ソニーグループ株式会社) on rahvusvaheline Jaapani ettevõte, mille peakorter asub Minato eriringkonnas Tokyos.  

Ettevõte tegutseb paljudes valdkondades, millest olulisemad on filmide, kaamerate, mängukonsoolide, muusika, pooljuhtide, sidevahendite, tarbeelektroonika, telesaadete ja videomängude tootmine. Sony on maailma suurim pildisensorite tootjaFurukawa, Keiichi. (18. juuni 2022). Sony steps up image sensor tech, targeting 60% market share. Nikkei Asia. Vaadatud 8. septembril 2023.. 

 Ajalugu 
pisi|vasakul|Sony TR-730 transistorraadio 1960. aastatest.

Sony asutasid 1946. aastal Akio Morita ja Masaru Ibuka. Ettevõte kandis siis nime Tokyo Tsushin Kogyo K.K.Corporate History. Sony Group Portal. Vaadatud 8. septembril 2023. ning tegeles raadiote parandamisega. 1950. aastal tõi Tokyo Tsushin Kogyo turule Jaapani esimese magnetofoni.

Ettevõtte areng jõudis olulise verstapostini 1955. aastal. Siis valmis Jaapani esimene transistorraadio TR-55. Kuigi esimese transistorraadio olid konstrueerinud ameeriklased, osutus jaapanlaste TR-55 esimeseks äriliselt edukaks raadioksHongo, Jun. (22. mai 2012). Once one and only, Sony seeks to regain that status. The Japan Times. Vaadatud 8. septembril 2023..

Tokyo Tsushin Kogyo võttis 1958. aastal uueks nimeks Sony. Rahvusvahelise suuna võttis ettevõte 1960. aastal, kui Sony pani Ameerika Ühendriikides tööle oma tütarettevõtte. 1970. aastal sai Sonyst esimene Jaapani ettevõte, mille aktsiad noteeriti New Yorgi börsil.

1979. aastal nägi ilmavalgust Sony Walkman – kaasaskantav kassettmagnetofon. Aasta hiljem alustas ettevõte CCD pildisensorite arendust. 1980. aastatel tõi Sony turule maailma esimese CD-mängija ja selle kaasaskantava variandi.

1990. aastatel laiendas Sony oma tooteportfelli audiovisuaalsete toodetega. 1992. aastaks oli Sony välja töötanud oma kandeseadmetele mõeldud MiniDisci ehk MD-vormingu ja seda mängivad pleierid. Kaks aastat hiljem avalikustas Sony PlayStation mängukonsooli. 1997. aastal tõi ettevõte turule oma esimese digikaamera ja VAIO brändi arvuti.

2003. aastal lõi Sony maailma esimese Blu-ray mängija ja sisenes koos Rootsi firmaga Ericsson asutatud ühisettevõttega mobiiltelefonide turule. 2005. aastal võttis Sony kasutusele Bravia brändi, millega turustab kõrge pildi- ja helikvaliteediga televiisoreid. 2008. aastal hakkas ettevõte välja töötama tagantvalgustusega CMOS-pildisensorit, mis jõudis turule aasta hiljem.

Koos Ericssoniga asutatud ettevõttest Sony Ericsson sai 2012. aastal täielikult Sonyle kuuluv firma ja see nimetati ümber. Samal aastal tõi Sony avalikkuse ette esimese Xperia brändi telefoni. 2014. aastal alustas Sony kehvade majandustingimuste tõttu seni suurimat ümberstruktureerimistMurai, Reiji, & Knight, Sophie. (21. mai 2014). Sony gets real on restructuring, pockets of denial persist. Reuters. Vaadatud 9. septembril 2023.. Selle käigus müüdi muu seas maha ettevõtte VAIO brändi kasutav arvutite ärisuundShu, Catherine. (6. veebruar 2014). Sony To Exit PC Business By Selling VAIO. TechCrunch. Vaadatud 9. septembril 2023..

Uued tuuled puhusid ka 2020. aastatel. 2020. aastal demonstreeris Sony oma esimest elektriauto prototüüpi Vision-S. Aasta hiljem lõpetas Sony oma all- ja sidusüksuste konsolideerimise ning võttis kasutusele ettevõtte praeguse nime Sony Group Corporation.

 Äriüksused 
pisi|Sony peakorter Minato eriringkonnas Tokyos

Sony on tuntud eelkõige elektroonikaseadmete tootjana, kuigi ettevõtte toodete ja teenuste portfellis leiduv valik on laiem. Ehkki Sony on oma äriüksustel ka iseseisvuda lasknud, leiab siiski üllatavalt palju firma nime kandvaid üksusi. 2023. aasta seisuga on Sonyl kuus äriüksust:
 film ja televisioon (Sony Pictures Entertainment);
 finantsteenused (Sony Financial Group Inc.);
 meelelahutus, tehnoloogia ja teenused (Sony Corporation);
 muusika (Sony Music Group ja Sony Music Entertainment Japan);
 mängud ja võrguteenused (Sony Interactive Entertainment);
 pildi- ja tajulahendused (Sony Semiconductor Solutions)Organization Data. Sony Group Portal. Vaadatud 9. septembril 2023..

Samas on Sonyga seotud muidki ettevõtteid ja uusi ärisuundi. Näiteks 2022. aastal asutas Sony koos Hondaga ühisettevõtte Sony Honda Mobility, mille eesmärk on alustada 2026. aastal brändi Afeela elektriautode tootmistWarrick, Jack. (6. jaanuar 2023). Sony and Honda reveal Afeela electric saloon for 2026. Autocar. Vaadatud 9. septembril 2023..

 Viited 

 Välislingid 

Kategooria:Jaapani ettevõtted
Kategooria:Elektroonikaettevõtted
Kategooria:New Yorgi börsil noteeritud ettevõtted
Kategooria:Sony